**Разяснения във връзка с прилагането на разпоредбите на чл. 38, ал. 4 и ал. 5 от Закона за акцизите и данъчните складове (ЗАДС) в сила от 01.05.2025 г.**

Във връзка с прилагане на разпоредбите чл. 38, ал. 4 и ал. 5 от ЗАДС, в които е определена акцизната ставка за килограм на заместител на тютюна, съдържащ никотин до 20 мг включително на единица продукт и заместител на тютюна, съдържащ никотин над 20 мг на единица продукт е необходимо да се има предвид следното:

Съгласно чл. 12в от ЗАДС заместителите на тютюна, съдържащи никотин, са включени в категорията на тютюневите изделия, които подлежат на облагане с акциз по реда и при условията, предвидени в закона. Легална дефиниция на понятието „заместители на тютюна, съдържащи никотин“ е дадена в ал. 2 на същата разпоредба, според която това са никотинови продукти, които не съдържат тютюн, но съдържат никотин и са съставени изцяло или частично от прахообразна субстанция, частици, паста, гел или друга форма, както и от комбинации от посочените форми, включително в опаковки под формата на пакетчета (паучове) и са предназначени за въвеждане на никотин в човешкия организъм, без да са предназначени за медицински цели. В търговската мрежа подобен вид продукти обичайно се предлагат в кутия, което представлява потребителската опаковка, в която се съдържат никотиновите продукти под формата на пакетчета (паучове).

В тази връзка, за заместителите на тютюна, съдържащи никотин, се прилагат общите правила за определяне на данъчната основа и размера на дължимия акциз, установени в ЗАДС. Съгласно чл. 29, ал. 3, т. 3 от ЗАДС данъчната основа при облагането на заместителите на тютюна, съдържащи никотин, е количеството субстанция, независимо от формата, измерено в килограми. Размерът на акцизната ставка е определен на килограм, в зависимост съдържанието на никотин - до 20 мг включително и над 20 мг за единица продукт (чл. 38, ал. 4 и 5 от ЗАДС). Когато продуктът е в потребителски опаковки (например по 20 пауча в кутия с общо тегло 12 грама), акцизът се изчислява пропорционално на теглото на продукта, съответстващо на данъчната основа от 1 килограм.

По отношение на понятието „единица продукт“, същото следва да се разглежда като отделна, завършена потребителска форма, в която продуктът се предлага за индивидуална употреба от крайния потребител. В конкретния случай това е всяко отделно пакетче (пауч), съдържащо фиксирано количество никотин и предназначено за еднократна употреба. Същото не включва цялата потребителска опаковка, съдържаща множество на брой отделни паучове.

Следователно, за данъчни цели дължимият акциз следва да се определя върху всяка единица продукт, т.е. всяко отделно пакетче пауч, което отговаря на определението за заместител на тютюна, съдържащ никотин, независимо от общото количество в цялата потребителска опаковка.